তথ্যবিবরণী নম্বর : ১২৩২

পদ্মা সেতু রেল সংযোগ প্রকল্পের ঢাকা-ভাঙ্গা অংশের উদ্বোধন অনুষ্ঠানে রেলপথ মন্ত্রী

**জনগণের স্বপ্নের পদ্মা সেতু আজ পূর্ণতা লাভ করেছে**

মুন্সিগঞ্জ, ২৫ আশ্বিন (১০ অক্টোবর):

রেলপথ মন্ত্রী মোঃ নূরুল ইসলাম সুজন বলেন, প্রধানমন্ত্রী যাত্রী এবং আমরা তার সহযাত্রী হয়ে ট্রেনে করে পদ্মা সেতু পার হয়ে ভাঙা যাব। জনগণের স্বপ্নের পদ্মা সেতু পূর্ণতা লাভ করেছে।

আজ মুন্সিগঞ্জ জেলার মাওয়া রেলস্টেশনে পদ্মা সেতু রেল সংযোগ প্রকল্পের ঢাকা-ভাঙ্গা অংশের উদ্বোধন অনুষ্ঠানে রেলপথ মন্ত্রী এসব কথা বলেন।

মন্ত্রী বলেন, প্রধানমন্ত্রীর অগ্রাধিকার প্রকল্প পদ্মা সেতু রেল সংযোগ প্রকল্প। এই প্রকল্পের মাধ্যমে ঢাকা হতে যশোর পর্যন্ত ১৭২ কিলোমিটার ব্রড গেজ রেললাইন নির্মাণের কাজ চলমান রয়েছে। এই প্রকল্পের আওতায় প্রথম ধাপে ঢাকা হতে পদ্মা ব্রিজ পার হয়ে ভাঙ্গা পর্যন্ত প্রায় ৮২ কিলোমিটার রেললাইন নির্মাণ সম্পন্ন হয়েছে। তাই ঢাকা থেকে ভাঙ্গা পর্যন্ত রুটটি নতুন করে রেল যোগাযোগ ব্যবস্থা আওতায় চলে এসেছে।

নূরুল ইসলাম সুজন বলেন, অসাম্প্রদায়িক চেতনায়, ক্ষুধা-দারিদ্র্যমুক্ত, উন্নত, সমৃদ্ধ, সোনার বাংলা গড়ার আজন্ম লালিত স্বপ্ন ছিল সর্বকালের সর্বশ্রেষ্ঠ বাঙালি স্বাধীনতার মহান স্থপতি জাতির পিতা বঙ্গবন্ধু শেখ মুজিবুর রহমানের। জাতির পিতার সে স্বপ্ন বাস্তবায়নে অঙ্গীকারবদ্ধ প্রধানমন্ত্রী শেখ হাসিনা। তিনি একুশ শতকের চ্যালেঞ্জ মোকাবিলা এবং রূপকল্প ২০২১ এর সাফল্যের ধারাবাহিকতায় উন্নয়নের পথে দেশকে এগিয়ে নিয়ে যাওয়ার লক্ষ্যে সর্বাত্মক চেষ্টা এবং সহযোগিতা অব্যাহত রেখেছেন। তাঁর পরামর্শ এবং দিক নির্দেশনায় রেল ব্যবস্থাকে প্রত্যেকটি জেলার সাথে সম্প্রসারিত করা ও দুই ধরনের রেল ব্যবস্থা অর্থাৎ মিটারগেজ এবং ব্রডগেজকে সমন্বয় করে একক ভাবে ব্রডগেজ রূপান্তর করা, সিঙ্গেল লাইনকে ডাবল নাইনে রূপান্তর করা, এছাড়াও পূর্বাঞ্চলের রেল ব্যবস্থার সঙ্গে পশ্চিম ও উত্তরাঞ্চলের রেলকে সংযুক্ত করা হয়েছে।

মন্ত্রী আরো বলেন, যমুনা নদীর উপর দ্বিতীয় বঙ্গবন্ধু রেল সেতু নির্মাণের কাজ দ্রুত গতিতে এগিয়ে চলছে। খুলনা থেকে মংলা পোর্ট পর্যন্ত রেলপথ নির্মাণ কাজ সম্পন্ন হয়েছে, এছাড়া ঢাকার সাথে অন্যতম প্রধান পর্যটন আকর্ষণ কক্সবাজার পর্যটন নগরীর রেল যোগাযোগ স্থাপনের কাজ শেষ হয়েছে। খুব শীঘ্রই প্রধানমন্ত্রী আনুষ্ঠানিকভাবে রেল লাইন দু’টি উদ্বোধন করবেন বলে তিনি আশা প্রকাশ করেন।

সবশেষে প্রধানমন্ত্রী শেখ হাসিনা, বঙ্গবন্ধুর কনিষ্ঠ কন্যা শেখ রেহানা, মন্ত্রী পরিষদের সদস্যবৃন্দ, চীনের রাষ্ট্রদূত, সংসদ সদস্যগণ সেনাবাহিনীর প্রধান, রেলপথ মন্ত্রণালয়ের সচিব ড. মোঃ হুমায়ুন কবীর ও মহাপরিচালক মোঃ কামরুল আহসানসহ রেলওয়ের কর্মকর্তাগণ, মাঠ মাঠ প্রশাসনের কর্মকর্তাগণ, প্রকল্প নির্মাণ কাজে সহযোগী প্রতিষ্ঠান, প্রকৌশলীগণ, দক্ষ শ্রমিক, জমি দাতাগণসহ উপস্থিত সুধিবৃন্দকে ধন্যবাদ জানান মন্ত্রী।

#

সিরাজ/পাশা/রফিকুল/জয়নুল/২০২৩/১৯২০ঘণ্টা

তথ্যবিবরণী নম্বর : ১২৩১

**গাড়ি চালকদের অপ্রয়োজনে হর্ন বাজানোর অভ্যাস পরিত্যাগ করতে হবে**

**-- পরিবেশ সচিব**

ঢাকা, ২৫ আশ্বিন (১০ অক্টোবর) :

পরিবেশ, বন ও জলবায়ু পরিবর্তন মন্ত্রণালয়ের সচিব ড. ফারহিনা আহমেদ বলেছেন, গাড়ি চালকদেরকে অপ্রয়োজনে হর্ন বাজানোর অভ্যাস পরিত্যাগ করতে হবে। শব্দদূষণ বিষয়ে প্রচলিত বিধিনিষেধ মেনে দায়িত্ব পালন করতে হবে। তিনি বলেন, শব্দদূষণ রোধে পরিবহণ চালক/শ্রমিক, সরকারি কর্মকর্তা-কর্মচারী, কারখানা ও নির্মাণ শ্রমিক, সাংবাদিক, পেশাজীবী, ব্যবসায়ী, ইমাম, শিক্ষক শিক্ষার্থী এবং বেসরকারি সংস্থা’র প্রতিনিধিগণকে প্রশিক্ষণ প্রদান করা হচ্ছে। তিনি বলেন, শব্দদূষণ রোধে একটি নতুন প্রকল্প গ্রহণ করা হচ্ছে যার মাধ্যমে পর্যায়ক্রমে দেশের সকল গাড়ি চালককে প্রশিক্ষণ প্রদান করা হবে।

আজ রাজধানীর সিরডাপ মিলনায়তনে পরিবেশ অধিদপ্তর আয়োজিত শব্দদূষণ নিয়ন্ত্রণে সচেতনতা বৃদ্ধিতে বাংলাদেশ সচিবালয়ের সংশ্লিষ্ট কর্মকর্তা এবং গাড়ি চালকদের প্রশিক্ষণ কর্মশালায় সভাপতির বক্তব্যে পরিবেশ সচিব এসব কথা বলেন।

ফারহিনা আহমেদ বলেন, শব্দ দূষণ একটি নীরব ঘাতক। শব্দদূষণের ফলে ঘুমের ব্যাঘাত, ডিপ্রেশন এবং মানসিক অসুস্থতা, উচ্চ রক্তচাপ, স্ট্রেস, শ্রবণ প্রতিবন্ধিতা এবং নবজাতক প্রতিবন্ধী হয়। তিনি বলেন, শব্দদূষণ বিষয়ে সচেতনতা সৃষ্টিতে পাঠ্য বইয়ে এটা অন্তর্ভুক্ত করার উদ্যোগ নেয়া হয়েছে। সচিব বলেন, কেউ যাতে অপ্রয়োজনে শব্দদূষণ করতে না পরে সেলক্ষ্যে প্রচলিত বিধি সংশোধনের উদ্যোগ নেয়া হয়েছে।

সচিব ড. ফারহিনা আহমেদের সভাপতিত্বে অনুষ্ঠিত প্রশিক্ষণে প্রধান অতিথির বক্তব্য রাখেন জনপ্রশাসন মন্ত্রণালয়ের সিনিয়র সচিব মোহাম্মদ মেজবাহ্ উদ্দিন চৌধুরী। অন্যান্যের মধ্যে বক্তব্য রাখেন পরিবেশ অধিদপ্তরের মহাপরিচালক ড. আবদুল হামিদ, ঢাকা মেডিকেল কলেজ ও হাসপাতালের সহযোগী অধ্যাপক (ইএনটি), ডা. হুসনে কমর ওসমানী এবং শব্দদূষণ নিয়ন্ত্রণে সমন্বিত ও অংশীদারিত্বমূলক প্রকল্পের প্রকল্প পরিচালক সৈয়দা মাসুমা খানম প্রমুখ। কর্মশালায় বিভিন্ন দপ্তর সংস্থার কর্মকর্তাবৃন্দ ও গাড়ি চালকগণ বক্তব্য রাখেন।

#

দীপংকর/পাশা/রফিকুল/রেজাউল/২০২৩/১৮৩৮ ঘণ্টা

তথ্যবিবরণী নম্বর : ১২৩০

**আগামী ১৪ ও ১৫ অক্টোবর উত্তরা-আগারগাঁও অংশের**

**মেট্রো ট্রেনের বাণিজ্যিক চলাচল বন্ধ থাকবে**

ঢাকা, ২৫ আশ্বিন (১০ অক্টোবর) :

এমআরটি লাইন-৬ (মেট্রোরেল) এর উত্তরা থেকে আগারগাঁও অংশ এবং আগারগাঁও থেকে মতিঝিল অংশের সিস্টেম ইনটিগ্রেশন করার জন্য আগামী ১৪ ও ১৫ অক্টোবর শনি ও রবিবার উত্তরা উত্তর হতে আগারগাঁও অংশের মেট্রো ট্রেনের বাণিজ্যিক চলাচল বন্ধ থাকবে। যথারীতি শুক্রবারও মেট্রো ট্রেন চলাচল বন্ধ থাকবে।

মেট্রোরেলে যাতায়াতকারী সম্মানিত যাত্রীগণের সাময়িক অসুবিধার জন্য দুঃখ প্রকাশ করে ঢাকা ম্যাস ট্রানজিট কোম্পানি লিমিটেড কর্তৃক জারীকৃত আজ এক প্রেস বিজ্ঞপ্তিতে এ কথা জানানো হয়।

উল্লেখ্য, আগামী ১৬ অক্টোবর সোমবার হতে পূর্বের সময়সূচি অনুযায়ী উত্তরা উত্তর হতে আগারগাঁও অংশের মেট্রো ট্রেন নিয়মিত চলাচল করবে।

#

ওয়ালিদ/পাশা/রফিকুল/রেজাউল/২০২৩/১৮২৫ ঘণ্টা

তথ্যবিবরণী নম্বর : ১২২৯

**যুদ্ধের নামে ফিলিস্তিনিদের জিম্মি করা কখনো সমীচীন নয়**

**--তথ্য ও সম্প্রচার মন্ত্রী**

ঢাকা, ২৫ আশ্বিন (১০ অক্টোবর) :

তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, ‘বাংলাদেশ সবসময়ই যুদ্ধ ও হত্যাকাণ্ডের বিপক্ষে এবং যুদ্ধের নামে ফিলিস্তিনের সাধারণ মানুষকে জিম্মি করা কখনো সমীচীন নয়। এটি যুদ্ধ সংক্রান্ত আন্তর্জাতিক কনভেনশনেরও পরিপন্থী।’

আজ সচিবালয়ে তথ্য অধিদপ্তরের সম্মেলন কক্ষে অর্জন প্রকাশন প্রকাশিত ‘বঙ্গবন্ধু সংকলন’ ও অনার্য প্রকাশনী প্রকাশিত ‘সুন্দরবনের পেশাজীবী সম্প্রদায়ের সমাজ ও সংস্কৃতি’ দু’টি বইয়ের মোড়ক উন্মোচন অনুষ্ঠানে প্রধান অতিথির বক্তব্য শেষে সাংবাদিকদের এক প্রশ্নের জবাবে মন্ত্রী এ কথা বলেন। প্রধান তথ্য অফিসার মো. শাহেনুর মিয়া, সিনিয়র উপপ্রধান তথ্য অফিসার মুন্সী জালাল উদ্দিন ও অর্জন প্রকাশনীর সত্তাধিকারী আবু হাশেম মোড়ক উন্মোচনে অংশ নেন।

সম্প্রচার মন্ত্রী বলেন, ‘পৃথিবীর যেখানেই হোক, বাংলাদেশ সংঘাতের বিপক্ষে। আমরা সংঘাতময় পৃথিবী চাই না। আমরা শান্তি চাই। ফিলিস্তিন অঞ্চলে আজ বহু বছর ধরে দশকের পর দশক ধরে সংঘাত চলছে এবং ফিলিস্তিনিরা তাদের অধিকারের জন্য লড়াই করছে। প্রধানমন্ত্রী শেখ হাসিনা তাঁর জাতিসংঘের বক্তৃতায় ফিলিস্তিনিদের পাশে থাকার অঙ্গীকার করেছেন। আমাদের সরকার সবসময় ফিলিস্তিনিদের পাশে থাকার অঙ্গীকার করেছেন এবং অনেক সময় আমরা সাহায্য সহযোগিতাও করেছি।’ তিনি বলেন, ‘সেখানে যে যুদ্ধ শুরু হয়েছে, তাতে ফিলিস্তিন বা ইসরাইল যেখানেই হোক, সাধারণ মানুষের হত্যাকাণ্ড আমরা সমর্থন করি না এবং যুদ্ধের নামে গাজা স্ট্রিপে খাদ্য, পানিসহ সমস্ত কিছু সরবরাহ বন্ধ করে ফিলিস্তিনিদের যেভাবে জিম্মি করা হয়েছে, সেটি কখনো সমর্থনযোগ্য নয়। এটি যুদ্ধ সংক্রান্ত যে আন্তর্জাতিক কনভেনশন আছে, সেটির নিয়মনীতিরও পরিপন্থী।’

**আদালত স্বাধীন, বেগম জিয়ার দলীয় মেডিকেল বোর্ড বিএনপির মতো কথা বলছে**

বিএনপি সম্প্রতি তাদের কয়েকজন নেতার বিচারে সাজা হওয়ায় আদালতের রায়কে ‘ফরমায়েশি’ বলেছে, এ নিয়ে প্রশ্নে হাছান মাহ্‌মুদ বলেন, ‘দেশে আদালত স্বাধীনভাবে কাজ করে, ফরমায়েশি রায় দেয় না। বিএনপির নেতারা যদি নিম্ন আদালতের রায়ে সন্তুষ্ট না হন, তাহলে উচ্চ আদালতে যেতে পারেন। আরো দুই স্তর উচ্চ আদালত আছে।’

কিন্তু প্রকৃতপক্ষে দেশ-আদালত কোনোটির ওপরেই বিএনপির আস্থা নেই উল্লেখ করে তথ্যমন্ত্রী বলেন, ‘বেগম জিয়ার মামলায় একশ’বারের বেশি তারিখ পেছাতে হয়েছে। সে জন্যই তারা এগুলো বলে। দেশে আইন ও আদালত স্বাধীনভাবেই কাজ করে। সে কারণে আওয়ামী লীগ নেতারও বিচার হয়, শাস্তিও হয়।’

সাংবাদিকরা এ সময় ‘বিএনপিপন্থী চিকিৎসকদের মেডিকেল বোর্ডের মতে বেগম জিয়া এতো অসুস্থ যে বাসাতেও যেতে পারবেন না, তাহলে তিনি বিদেশ যাবেন কিভাবে’ এ প্রশ্ন করলে মন্ত্রী হাছান বলেন, ‘আসলে এটি দলীয় মেডিকেল বোর্ড। তারা বিএনপির মতোই কথা বলছে। বেগম জিয়া যাতে সর্বোচ্চ স্বাস্থ্যসেবা পান সে জন্য সরকার আন্তরিক এবং যতো ধরনের সহযোগিতা প্রয়োজন সেটি করছে, প্রয়োজনে আরো করবে। বাইরের ডাক্তার আনার প্রয়োজন পড়লে তাও তারা আনতে পারেন এবং আমি মহান স্রষ্টার কাছে প্রার্থনা করি, আগের মতো এবারও বেগম জিয়া আগেও যেন দ্রুত সুস্থ হয়ে বাসায় ফিরে যান।’

পদ্মা সেতুর উপর রেলপথ উদ্বোধন নিয়ে বিএনপির বিরূপ মন্তব্যের জবাবে তথ্যমন্ত্রী বলেন, ‘বিএনপি নেতারা যেমন লজ্জা ভেঙে শেষ পর্যন্ত পদ্মা সেতুতে উঠেছিল এবারও তাদের ট্রেনে করে পদ্মা সেতু পার হয়ে ফরিদপুর যাওয়ার আহ্বান জানাই।’ মন্ত্রী এর আগে বঙ্গবন্ধুকন্যা প্রধানমন্ত্রী শেখ হাসিনা এবং শেখ রেহানা রচিত প্রবন্ধসহ সাহিত্যিক সন্তোষ রায় সম্পাদিত ৩০টি প্রবন্ধসমৃদ্ধ ‘বঙ্গবন্ধু সংকলন’ এবং ড. প্রণব কুমার রায়ের গবেষণাগ্রন্থ ‘সুন্দরবনের পেশাজীবী সম্প্রদায়ের সমাজ ও সংস্কৃতি’ বই দু’টির প্রশংসা করেন এবং গ্রন্থকার ও  প্রকাশকদের ধন্যবাদ জানান।

#

আকরাম/পাশা/রফিকুল/রেজাউল/২০২৩/১৮০০ ঘণ্টা

তথ্যবিবরণী                                                                                                নম্বর : ১২২৮

**সার্ক অঞ্চলে প্রাণিরোগ প্রতিরোধ ও ওয়ান হেলথ বাস্তবায়নে একযোগে কাজ করতে হবে**

**-মৎস্য ও প্রাণিসম্পদ মন্ত্রী**

ঢাকা, ২৫ আশ্বিন (১০ অক্টোবর) :

সার্ক অঞ্চলে প্রাণিরোগ প্রতিরোধ ও ওয়ান হেলথ বাস্তবায়নে সার্কভুক্ত দেশসমূহের একযোগে কাজ করার ওপর গুরুত্বারোপ করেছেন মৎস্য ও প্রাণিসম্পদ মন্ত্রী শ ম রেজাউল করিম।

আজ রাজধানীর একটি হোটেলে দক্ষিণ এশীয় আঞ্চলিক সহযোগিতা সংস্থা (সার্ক) চিফ ভেটেরিনারি অফিসার্স ফোরামের ৮ম সভার উদ্বোধন অধিবেশনে প্রধান অতিথির বক্তব্যে মন্ত্রী এ বিষেয়ে গুরুত্বারোপ করেন।

মন্ত্রী বলেন, সার্ক অঞ্চলে প্রাণীর রোগ প্রতিরোধ ও ওয়ান হেলথ ধারণা বাস্তবায়নে সার্ক দেশসমূহে অধিক গবেষণার উন্নয়ন ও এ সংক্রান্ত বিষয়ে একসাথে কাজ করতে হবে। পাশাপাশি এক্ষেত্রে সার্ক দেশসমূহের মধ্যে পারস্পরিক সহযোগিতা আরো দৃঢ় করার ওপর জোর দেন তিনি।

মন্ত্রী আরো বলেন, বিশ্ব এখন গ্লোবাল ভিলেজে পরিণত হয়েছে। উন্নত জীবনের জন্য আমরা সবাই একসাথে কাজ করছি। বর্তমান বিশ্বে ওয়ান হেলথ ধারণাটি অত্যন্ত গুরুত্বপূর্ণ হিসেবে গৃহিত হয়েছে। মানব স্বাস্থ্য রক্ষায় আমরা দৃঢ়ভাবে কাজ করছি, তবে আমরা প্রাণিস্বাস্থ্যের কথা ভুলে যেতে পারি না। কারণ মানুষ ও প্রাণি বিভিন্নভাবে একে অপরের সাথে সম্পৃক্ত। তাই বাংলাদেশ সরকার ওয়ান হেলথ বিশেষ করে মানব স্বাস্থ্যের পাশাপাশি প্রাণিস্বাস্থ্য সুরক্ষায় দৃঢ়ভাবে কাজ করছে।

শ ম রেজাউল করিম বলেন, প্রধানমন্ত্রী শেখ হাসিনা বিশ্বাস করেন, কোনো কোনো ক্ষেত্রে প্রাণীর চিকিৎসা মানুষের চিকিৎসার চেয়েও জরুরি। তাঁর নেতৃত্বে বাংলাদেশ সরকার প্রাণিচিকিৎসা নিশ্চিত করার জন্য প্রথমবারের মতো মোবাইল ভেটেরিনারি ক্লিনিক চালু করেছে। এ ভ্রাম্যমাণ মিনি হাসপাতালের মাধ্যমে প্রত্যন্ত অঞ্চলে প্রাণীদের চিকিৎসা দেয়া সম্ভব হচ্ছে। তিনি বলেন, সার্ক সিভিও ফোরাম সার্ক অঞ্চলে ভেটেরিনারি বিষয় নিয়ে আলোচনার সর্বোচ্চ প্ল্যাটফর্ম হিসেবে আন্তঃসীমান্তীয় প্রাণিরোগ প্রতিরোধ ও নিয়ন্ত্রণে বিশেষ মনোযোগ দিয়ে কাজ করছে। এটি অত্যন্ত গুরুত্বপূর্ণ। প্রাণিস্বাস্থ্য সুরক্ষায় সার্কভুক্ত দেশসমূহের যেকোনো পদক্ষেপ সমগ্র বিশ্বের প্রাণী সুরক্ষায় ভূমিকা রাখবে।

মন্ত্রী আরো যোগ করেন, এক দেশ থেকে অন্য দেশে প্রাণীরা যাতায়াত করে। এছাড়াও এক দেশ থেকে অপর দেশে মাংস বা অন্যান্য প্রাণিজাত খাদ্য আমদানি বা রপ্তানি হতে পারে। কোনো দেশে প্রাণীরোগ প্রতিরোধ ও প্রাণী স্বাস্থ্য সুরক্ষায় কার্যকর ব্যবস্থা না থাকলে সে দেশ থেকে অন্য দেশে রোগ ছড়িয়ে পড়তে পারে। খাদ্য নিরাপত্তা ঝুঁকিতে পড়তে পারে বিশেষ করে যেসব খাদ্য আমরা প্রাণী থেকে পাই সেসব খাদ্য মানবদেহের জন্য ঝুঁকিপূর্ণ হতে পারে। এ বিষয়গুলো মাথায় রেখে বাংলাদেশ সরকার অন্যান্য খাতের চেয়ে প্রাণিস্বাস্থ্য সুরক্ষাকে অধিক গুরুত্ব দেয়। দেশের প্রত্যন্ত অঞ্চলেও সরকার প্রাণিরোগ প্রতিরোধ ও প্রাণিচিকিৎসার ব্যবস্থা গ্রহণ করেছে। এর সাথে সংশ্লিষ্টদের প্রশিক্ষণের ব্যবস্থা করেছে। দেশে প্রাণিসম্পদ সংশ্লিষ্ট আন্তর্জাতিকমানের টেস্টিং ল্যাবরেটরি প্রতিষ্ঠা করেছে।

সার্ক চিফ ভেটেরিনারি অফিসার্স ফোরামের সভাপতি ডা. খালিদ আশফাকের সভাপতিত্বে উদ্বোধন অধিবেশনে বিশেষ অতিথি হিসেবে উপস্থিত ছিলেন মৎস্য ও প্রাণিসম্পদ মন্ত্রণালয়ের সচিব ড. নাহিদ রশীদ। সার্কভুক্ত দেশসমূহের চিফ ভেটেরিনারি অফিসারগণ, বিশ্ব প্রাণিস্বাস্থ্য সংস্থা, জাতিসংঘের খাদ্য ও কৃষি সংস্থা, সার্ক কৃষি কেন্দ্র ও সার্ক সচিবালয়ের প্রতিনিধিবৃন্দ, মৎস্য ও প্রাণিসম্পদ মন্ত্রণালয় ও প্রাণিসম্পদ অধিদপ্তরের কর্মকর্তারা এ সময় উপস্থিত ছিলেন।

#

ইফতেখার/জামান/রবি/রাসেল/কামাল/২০২৩/১৫০০ ঘণ্টা

তথ্যবিবরণী নম্বর : ১২২৭

 **শ্রমিকদের নিয়োগকালীন অভিবাসন খরচ ফেরত দিচ্ছে মালয়েশিয়ান**

**কোম্পানি ইউনাইটেড প্লান্টেশনস বেরহাদ**

কুয়ালালামপুর, ১০ অক্টোবর :

বাংলাদেশের শ্রমিকদের নিয়োগকালীন অভিবাসন খরচ ফেরত দেয়ার সিদ্ধান্ত নিয়েছে মালয়েশিয়ান ওয়েল পাম প্লান্টেশন কোম্পানি, ইউনাইটেড প্ল্যান্টেশনস বেরহাদ।

সম্প্রতি এক পত্রের মাধ্যমে কুয়ালালামপুরে বাংলাদেশ হাইকমিশনকে এই তথ্য জানিয়েছে ইউনাইটেড প্ল্যান্টেশনস বেরহাদ।

এ কোম্পানির নতুন নীতিমালার আওতায় ২০২১ সালের ৩১ ডিসেম্বরের পর যে সকল শ্রমিক বাংলাদেশে ফেরত গেছেন তারা এ অর্থপ্রাপ্তির জন্য যোগ্য হবেন। এ কোম্পানিতে ইতিপূর্বে কাজ করা এ ধরনের যোগ্য শ্রমিকদের hr@unitedplantations.com এ ইমেইল অথবা + ৬০১৩-৮৩৩৪১০১ নম্বরে যোগাযোগ করতে বলা হয়েছে।

উল্লেখ্য, ২০২৪ সালের ৩০ জুনের মধ্যে এ অর্থ দাবি করতে হবে। আবেদনে পাসপোর্টের প্রথম পৃষ্ঠা, ইউনাইটেড প্ল্যান্টেশনস বেরহাদেত সাথে সাম্প্রতিক ওয়ার্ক পারমিটের কপি, ব্যাংক স্টেটমেন্ট যেখানে নিজের নামে একটি ব্যাংক হিসাব ও হোম শাখার উল্লেখ থাকবে এবং ফোন নম্বর উল্লেখ করতে হবে।

#

মারুফ/জামান/রবি/মাহমুদা/মাসুম/২০২৩/১৪৫২ ঘণ্টা

তথ্যবিবরণী নম্বর : ১২২৬

**জাতির পিতার স্মৃতিস্তম্ভে স্বাস্থ্য সেবা বিভাগের নতুন সচিবের শ্রদ্ধা নিবেদন**

ঢাকা, ২৫ আশ্বিন (১০ অক্টোবর) :

আজ রাজধানীর ধানমণ্ডি ৩২ নম্বরে জাতির পিতা বঙ্গবন্ধু শেখ মুজিবুর রহমানের স্মৃতিস্তম্ভে পুষ্পস্তবক অর্পণ করে শ্রদ্ধা জানান স্বাস্থ্য ও পরিবার কল্যাণ মন্ত্রণালয়ের স্বাস্থ্য সেবা বিভাগের নবনিযুক্ত সচিব মোঃ জাহাঙ্গীর আলম।

স্বাস্থ্য সেবা বিভাগের অতিরিক্ত সচিব সাইফুল্লাহিল আজম এবং যুগ্মসচিব আঞ্জুমান আরা ও মামুনুর রশীদসহ অন্যান্য ঊর্ধ্বতন কর্মকর্তাবৃন্দ এসময় উপস্থিত ছিলেন।

**#**

মাইদুল/জামান/রবি/মাহমুদা/মাসুম/২০২৩/১২১৫ ঘন্টা